CELEX: 62019TN0246
Language: da
Date: 2019-04-10 00:00:00
Title: Sag T-246/19: Sag anlagt den 10. april 2019 — Cambodja og CRF mod Kommissionen

24.6.2019   
            
            
               DA
            
            
               Den Europæiske Unions Tidende
            
            
               C 213/57
            
         
      Sag anlagt den 10. april 2019 — Cambodja og CRF mod Kommissionen
      (Sag T-246/19)
      (2019/C 213/56)
      Processprog: engelsk
      
         Parter
      
      
         Sagsøgere: Kongeriget Cambodja og Cambodja Rice Federation (CRF) (Phnom Penh, Cambodja) (ved advokaterne R. Antonini, E. Monard og B. Maniatis)
      
         Sagsøgt: Europa-Kommissionen
      
         Sagsøgernes påstande
      
      
                  —
               
               
                  Kommissionens gennemførelsesforordning (EU) 2019/67 af 16. januar 2019 (1) annulleres.
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgerne fremsat seks anbringender.
      
                  1.
               
               
                  Første anbringende om, at begrænsningen af begrebet EU-producenter til producenter af samme eller direkte konkurrerende varer, der er fremstillet af råvarer (uafskallet ris) produceret i EU, udgør en tilsidesættelse af artikel 22, stk. 1, og artikel 23 i Europa-Parlamentets og Rådets forordning (EU) nr. 978/2012 af 25. oktober 2012 (2). Subsidiært har sagsøgtes fremgangsmåde tilsidesat artikel 22, stk. 2, i forordning nr. 978/2012.
               
            
                  2.
               
               
                  Andet anbringende om, at sagsøgte, idet den lagde vægt på ukorrekte eller unøjagtige data, eller data, som ikke specifikt var knyttet til samme vare, undlod på behørig vis at undersøge de »alvorlige vanskeligheder« i strid med artikel 23 i forordning nr. 978/2012. Dermed kunne der ikke på behørig vis foretages en undersøgelse af, hvorvidt betingelserne i artikel 22, stk. 1, i forordning nr. 978/2012 er opfyldt for så vidt angår samme vare som defineret i artikel 22, stk. 2, i forordning nr. 978/2012.
               
            
                  3.
               
               
                  Tredje anbringende om, at sagsøgte foretog en sammenligning af importpriserne fra Cambodja og EU-priserne på en måde, som er i strid med artikel 22, stk. 1, og artikel 23 i forordning nr. 978/2012.
               
            
                  4.
               
               
                  Fjerde anbringende om, at sagsøgtes analyse af årsagssammenhængen udgør en tilsidesættelse af artikel 22, stk. 1, i forordning nr. 978/2012, idet de alvorlige vanskeligheder, som EU-erhvervsgrenen blev udsat for, ikke udgjorde en tilstrækkelig direkte følge af mængden af import fra Cambodja og priserne. For så vidt som forordning 2019/67 støttes på en kumulativ vurdering, udgør den ligeledes en tilsidesættelse af artikel 22, stk. 1, i forordning nr. 978/2012.
               
            
                  5.
               
               
                  Femte anbringende om, at sagsøgte undlod at fremlægge adskillige vigtige kendsgerninger eller betragtninger, eller nærmere oplysninger, der ligger til grund for sådanne vigtige kendsgerninger eller betragtninger, hvilket er i strid med artikel 17, stk. 1-4, i Kommissionens delegerede forordning (EU) nr. 1083/2013 af 28. august 2013 (3), artikel 38 i forordning nr. 978/2012 og sagsøgernes ret til forsvar.
               
            
                  6.
               
               
                  Sjette anbringende om, at dossieret i vidt omfang er mangelfuldt og savner en række væsentlige oplysninger. Dette udgør en tilsidesættelse af artikel 14 i Kommissionens delegerede forordning nr. 1083/2013, artikel 38 i forordning nr. 978/2012 og sagsøgernes ret til forsvar.
               
            
         (1)  Kommissionens gennemførelsesforordning (EU) 2019/67 af 16.1.2019 om indførelse af beskyttelsesforanstaltninger vedrørende importen af indica-ris med oprindelse i Cambodja og Myanmar/Burma (EUT L 15 af 17.1.2019, s. 5).
      
         (2)  Europa-Parlamentets og Rådets forordning (EU) nr. 978/2012 af 25.10.2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).
      
         (3)  Kommissionens delegerede forordning (EU) nr. 1083/2013 af 28.8.2013 om regler for proceduren for midlertidig tilbagetrækning af toldpræferencer og vedtagelse af generelle beskyttelsesforanstaltninger i henhold til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 293 af 5.11.2013, s. 16).